
Text rozhodnutia
Súd: Krajský súd Nitra Spisová značka: 9Co/686/2015 Identifikačné číslo súdneho spisu: 4615202811 Dátum vydania rozhodnutia: 20. 07. 2015 Meno a priezvisko sudcu, VSÚ: JUDr. Katarína Marčeková ECLI: ECLI:SK:KSNR:2015:4615202811.1 Uznesenie Krajský súd v Nitre v právnej veci navrhovateľa: O. C., nar. XX. XX. XXXX, bytom D., Za T. XXX/X, zast. JUDr. Peter Timko, advokát so sídlom Nitra, Štefánikova trieda 6, proti odporcovi: A. R., nar. XX. XX. XXXX, bytom C. P. XXX, o zaplatenie 5.000 eur s príslušenstvom, o odvolaní navrhovateľa proti uzneseniu Okresného súdu Topoľčany zo dňa 18. mája 2015 č. k. 4C/206/2015-10, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . Odporcovi nepriznáva náhradu trov odvolacieho konania. o d ô v o d n e n i e : Napadnutým uznesením súd prvého stupňa konanie zastavil a o trovách konania rozhodol tak, že žiaden z účastníkov nemá právo na náhradu trov konania. Rozhodnutie odôvodnil ustanoveniami § 5 ods. 1 písm. a), § 10 ods. 2, 3 zákona č. 71/1992 Zb. o súdnych poplatkoch v platnom znení a zistením, že súd prvého stupňa vyzval navrhovateľa, aby v lehote 10 dní od doručenia výzvy zaplatil súdny poplatok v sume 300 eur, pričom bol súčasne poučený, že ak v stanovenej lehote uvedený súdny poplatok nezaplatí, súd konanie zastaví. Uvedenú výzvu súdu prevzal právny zástupca navrhovateľa dňa 20. 04. 2015, avšak doteraz súdny poplatok z návrhu na začatie konania nezaplatil, preto súd rozhodol o zastavení konania. O trovách konania súd rozhodol podľa § 146 ods. 1 písm. c) OSP, a keďže ani jednému z účastníkov v súvislosti s týmto konaním nevznikli žiadne trovy, preto súd pri aplikácii citovaného zákonného ustanovenia rozhodol tak, že žiadnemu z účastníkov nepriznal právo na náhradu trov konania. Proti tomuto uzneseniu podal v zákonnej lehote odvolanie navrhovateľ, namietajúc vecnú správnosť napadnutého uznesenia, pretože navrhovateľ dňa 04. 05. 2015 uskutočnil bezhotovostný prevod z rakúskeho bankového účtu a zaplatil predpísaný súdny poplatok 300 eur, preto ho navrhol zrušiť. K odvolaniu priložil výpis z účtu. Krajský súd v Nitre ako súd odvolací (§ 10 ods. l OSP) po prejednaní veci bez nariadenia odvolacieho pojednávania v zmysle § 212 ods. 1 OSP a § 214 ods. 2 OSP dospel k záveru, že odvolanie navrhovateľa nie je dôvodné, preto napadnuté uznesenie súdu prvého stupňa podľa § 219 ods. 1 OSP ako vecne správne potvrdil. So zreteľom na obsah odvolania odvolací súd skúmal, či pre zastavenie konania pre nezaplatenie súdneho poplatku boli v danom prípade dané procesné predpoklady. Podľa § 2 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. Podľa § 5 ods. 1 písm. a) citovaného zákona poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 8 ods. 1 citovaného zákona poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa § 10 ods. 1 prvá a druhá veta citovaného zákona, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. V preskúmavanej veci podal navrhovateľ na súde návrh dňa 10. 04. 2015, pričom sa ním domáhal od odporcu zaplatenia sumy 5.000 eur s príslušenstvom. Keďže súdny poplatok spolu s návrhom nezaplatil, súd prvého stupňa ho výzvou zo dňa 14. 04. 2015 vyzval na zaplatenie súdneho poplatku za návrh v sume 300 eur v lehote 10 dní s tým, že ho poučil, že v prípade, že súdny poplatok nebude zaplatený, súd konanie zastaví. Výzva bola doručená právnemu zástupcovi navrhovateľa dňa 20. 04. 2015. Keďže navrhovateľ po výzve súdu súdny poplatok nezaplatil, súd prvého stupňa napadnutým uznesením konanie zastavil. Navrhovateľ v odvolaní argumentoval tým, že dňa 04. 05. 2015 uskutočnil bezhotovostný prevod z bankového účtu, pričom k odvolaniu predložil výpis z N. V., že dňa 04. 05. 2015 urobil prevod vo výške 300 eur na účet uvedený v platobnom predpise, v ktorom uviedol aj variabilný symbol, avšak ho uviedol do nesprávneho poľa, preto podľa oznámenia Slovenskej pošty nedošlo k spárovaniu poplatku na súde a poplatok bude vrátený poplatníkovi naspäť. Keďže z podania Slovenskej pošty vyplýva, že doposiaľ súdny poplatok prevedený z účtu navrhovateľa nebol spárovaný, teda nie je súdu zaplatený, ak súd prvého stupňa napadnutým uznesením konanie zastavil, jeho rozhodnutie je vecne správne, preto ho odvolací súd podľa § 219 ods. 1 OSP ako vecne správne potvrdil. O trovách odvolacieho konania rozhodol odvolací súd podľa ustanovenia § 224 ods. l, § 142 ods. l OSP a v odvolacom konaní úspešnému odporcovi náhradu trov odvolacieho konania nepriznal, pretože mu žiadne trovy odvolacieho konania nevznikli. Toto rozhodnutie bolo v senáte prijaté pomerom hlasov 3 : 0. Poučenie: Proti tomuto uzneseniu nie je prípustné odvolanie.

